Víða í Mjanmar voru mótmæli í morgun gegn herforingjastjórninni sem rændi völdum í landinu fyrir viku. Mótmælin voru hin fjölmennustu til þessa og hvöttu mótmælendur til allsherjarverkfalls til að þrýsta á herforingjastjórnina til að láta af völdum.
Í höfuðborginni Naypyidaw (Nebbji-daa) fór fjöldi fólks um götur og krafðist þess að herforingjastjórnin færi frá völdum. Einnig voru fjölmenn mótmæli í Yangon, stærstu borg landsins, og næst stærstu borginni Mandalay. Fólk úr ýmsum starfsstéttum tók þátt í mótmælunum og í morgun bættust í hópinn munkar og nunnur. Margir mótmælenda báru myndir af Aung San Suu Kyi, leiðtoga Þjóðfylkingarinnar, sem herinn steypti af stóli, en hún er talin vera í stofufangelsi í Naypyidaw. Lögregla beitti háþrýstidælum til að dreifa mannfjöldanum, sem talin var vísbending um að herforingjastjórnin sé reiðubúin til að beita hörku til að kveða niður andóf. Enda sendi stjórnin síðar út viðvörun um að tekið yrði hart á þeim mótmælendum sem gerðust brotlegir við lög, ógnuðu stöðugleika í landinu eða ynnu skemmdarverk. Frans páfi lýsti í gær yfir samstöðu með almenniningi í Mjanmar og í morgun hvatti hann til þess að Suu Kyi yrði leyst úr haldi.
Mótmæli gegn herforingjastjórninni í Mjanmar færast í aukana og voru mótmælin í morgun hin fjölmennustu síðan herinn rændi völdum í landinu fyrir viku.